ཤེས་གསལ་ལྟར་ན་རྒས་པོ་འདི་དེ་སྔོན་གྲུ་གཟེངས་ཀྱི་བདག་པོ་དང་གྲུ་གཟེངས་བཟོ་མཁན་ཡང་ཡིན་པ་དང་།ཁོང་ལོ་ཆུང་དུས་རྒྱ་མཚོའི་ནང་དཀྱལ་རྒྱུར་ཧ་ཅང་དགའ་མཁན་དང་པང་ལེབ་སྟེང་རྒྱ་མཚོའི་རྦ་རླབས་བརྒལ་རྒྱུའི་འགྲན་བསྡུར་ཁྲོད་ནས་བྱ་དགའ་གཟེངས་རྟགས་ཀྱང་ཐོབ་མྱོང་མཁན་རེད་འདུགཁོང་གིས་སོ་སོས་སྨྱུག་ཤིང་གིས་བཟོས་པའི་གྲུ་ཆུང་དེ་དང་གཟེངས་རྟགས་རག་པའི་བུམ་གཟུགས་དེ་མལ་མགོའི་འཁྲིས་ཀྱི་མདུན་ཅོག་ཐོག་མཐོང་བདེ་སར་བཞག་ཡོད།འོན་ཀྱང་ད་ལྟའི་ཆར་ཁོང་ནི་ལོ་རྒན་བརྒྱད་བཅུ་བརྒལ་ཟིན་ཞིང་།རྐང་པ་གཉིས་ཅུང་བདེ་མིན་གྱིས་རྒྱུན་དུ་ཏོག་ཙམ་འཁྱར་འཁྱོར་གྱིས་འགྲོ་གི་ཡོད།མ་ཁང་འོག་གི་རླང་འཁོར་བཞག་སའི་ཁང་མིག་དེ་ནི་ཁོང་ཉིན་ལྟར་དུས་ཚོད་གཏོང་སའི་ཁོར་ཡུག་དེ་ཡིན་ལ།སྐབས་དེར་ཟུར་དུ་རླུང་འཕྲིན་ནང་གི་མཛའ་གཞས་ཉན་རྒྱུར་དགའ་བ་དེ་ནི་སེམས་སྤྲོ་པོ་ཡོང་ཐུབ་པའི་བྱ་བ་ཆུང་ཙག་ཡིན་ཡང་དགའ་སྣང་འོས་པ་ཞིག་རེད་སྙམ།དེར་ཁོང་གིས་རླངས་འཁོར་དང་སྦག་སྦག་གི་སྐྱོན་ཆ་བཅོས་པ་དང་།ཡང་ན་ཀློག་གི་འཕྲུལ་ཆས་ཆུང་ཙག་རིགས་ལ་དཔྱད་པ་སོགས་གང་ལྟར་མདུན་དུ་པང་གདན་ཆེན་པོ་ཞིག་གྱོན་ཞིང་།གང་ལྟར་དགུང་ཟས་ཟ་རན་དུས་རྒས་ཤེལ་འོག་ནས་ལག་གཉིས་དང་གདོང་ལ་ནག་ནོག་འདྲ་བཟོས་ནས་འཛུམ་མུལ་མུལ་གྱིས་ཡར་ཕེབས་ཀྱི་ཡོད།